Document ID: 31988D0503

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 26ης Σεπτεμβρίου 1988
για τη θέσπιση πρότυπου πειραματικού σχεδίου για την τηλεπισκόπηση που εφαρμόζεται στις γεωργικές στατιστικές
(88/503/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι θα πρέπει, για τις ανάγκες της κοινής αγροτικής πολιτικής, να εντοπιστούν και να εκτιμηθούν οι εκτάσεις, στις οποίες πραγματοποιούνται οι σημαντικότερες καλλιέργειες και ιδίως εκείνες που αποτελούν αντικείμενο μέτρων ενισχύσεως στην παραγωγή ανά μονάδα επιφανείας, με τη μεγαλύτερη δυνατή ακρίβεια και ταχύτητα·
ότι, για τη διαχείριση των γεωργικών αγορών, θα πρέπει να είναι διαθέσιμες εγκαίρως αξιόπιστες εκτιμήσεις όσον αφορά την παραγωγή ανά περιφέρεια·
ότι η διαθεσιμότητα των προβλέψεων σχετικά με την παραγωγή των καλλιεργειών που έχουν μεγαλύτερη βαρύτητα στις διεθνείς αγορές, στις τρίτες χώρες, αποτελεί επίσης ένα ενδιαφέρον στοιχείο για τη διαχείριση των γεωργικών αγορών καθώς και για την αυτονομία των κοινοτικών αποφάσεων·
ότι η τηλεπισκόπηση θα μπορούσε ενδεχομένως να ανταποκριθεί στις ανάγκες που αναφέρονται πιο πάνω, οι οποίες δεν καλύπτονται ακόμη από τα σημερινά συστήματα στατιστικών και γεωργικών προβλέψεων· ότι θα μπορούσε να βελτιώσει την ακρίβεια, την αντικειμενικότητα, την ταχύτητα και τη συχνότητα των παρατηρήσεων όσον αφορά τη συλλογή των στατιστικών στοιχείων · ότι θα μπορούσε να διευκολύνει την τελειοποίηση των υποδειγμάτων γεωργικής πρόβλεψης και κυρίως τη δημιουργία περιφερειακών υποδειγμάτων γεωργικής πρόβλεψης·
ότι η τηλεπισκόπηση πρέπει να ενταχθεί στα στατιστικά συστήματα που ήδη υπάρχουν ως συμπλήρωμα των παραλείψεων ή των συγκεκριμένων αδυναμιών, και προκειμένου να αντικατασταθούν ορισμένα σημεία των εργασιών που σήμερα έχουν αναληφθεί ώστε να υπάρξουν καλύτερα αποτελέσματα·
ότι η τηλεπισκόπηση θα μπορούσε να επιφέρει ειδικές ή συμπληρωματικές εφαρμογές κατά την κατάρτιση και τη συλλογή γεωργικών στατιστικών·
ότι θα πρέπει να προβλεφθεί διαδικασία διαβούλευσης που να καθιερώνει στενή συνεργασία μεταξύ των κρατών μελών και της Επιτροπής, με βάση την πείρα που αποκτήθηκε και αποκτάται από τα κράτη μέλη όσον αφορά την ένταξη της τηλεπισκόπησης στα υπάρχοντα συστήματα στατιστικής, ιδίως μέσω της Μόνιμης Επιτροπής Γεωργικής Στατιστικής που ιδρύθηκε με την απόφαση 72/279/ΕΟΚ (2)·
ότι η τηλεπισκόπηση μπορεί να συμβάλει στη σύγκλιση των διαφόρων συστημάτων γεωργικής στατιστικής των κρατών μελών, με την καθιέρωση ενός κοινού μέσου συλλογής και μεταβίβασης της πληροφορίας·
ότι με την τηλεπισκόπηση είναι δυνατόν να πραγματοποιηθούν οικονομίες στο μέλλον, είτε άμεσα, επί του κόστους της κατάρτισης των σχεδίων δειγματοληψίας και συλλογής στατιστικών στοιχείων είτε έμμεσα, επί των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων ΕΓΤΠΕ·
ότι θα πρέπει να βελτιωθούν οι λειτουργικές εφαρμογές της τηλεπισκόπησης στις γεωργικές στατιστικές βραχυπρόθεσμα, μεσοπρόθεσμα και μακροπρόθεσμα και να συνεχιστούν οι πρωτοβουλίες που έχουν αναληφθεί·
ότι αυτές οι λειτουργικές εφαρμογές της τηλεπισκόπησης στις γεωργικές στατιστικές πρέπει να πραγματοποιούνται με τρόπο που να συμβιβάζεται με το πρόγραμμα που θεσπίστηκε με την απόφαση 85/338/ΕΟΚ (1) σχετικά με τη δημιουργία ενός συστήματος πληροφόρησης όσον αφορά την κατάσταση του περιβάλλοντος και των φυσικών πόρων της Κοινότητας,
ΑΠΟΦΑΣΙΖΕΙ:
Άρθρο 1
1. Το πρότυπο πειραματικό σχέδιο τηλεπισκόπησης που εφαρμόζεται στις γεωργικές στατιστικές, το οποίο αναφέρεται στο παράρτημα, θεσπίζεται για μία διάρκεια πέντε ετών από την 1η Ιανουαρίου 1989.
2. Πραγματοποιείται από το Κοινό Κέντρο Ερευνών σε στενή συνεργασία με εθνικά εργαστήρια και οργανισμούς, συμπεριλαμβανομένων και των υπηρεσιών στατιστικής.
3. Το ύψος των χρηματοδοτικών αναγκών, που θεωρείται αναγκαίο για τη συνολική διάρκεια του σχεδίου, ανέρχεται σε 35,5 εκατομμύρια ECU, κατανεμημένο σε ετήσιες μερίδες, όπως αναφέρεται στο παράρτημα.
4. Βάσει της πρώτης έκθεσης που αναφέρεται στο άρθρο 3, το Συμβούλιο επανεξετάζει το σχέδιο καθώς και τα χρηματοοικονομικά του σημεία προ της 30ής Απριλίου 1991.
Άρθρο 2
Η Επιτροπή εξασφαλίζει την εκτέλεση του σχεδίου και ενημερώνει κάθε χρόνο τα κράτη μέλη για την πρόοδο των εργασιών, σύμφωνα με τη διαδικασία που προβλέπεται στο άρθρο 4.
Άρθρο 3
1. Το αργότερο μέχρι τις 31 Δεκεμβρίου 1990, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την πρόοδο των εργασιών καθώς και, ενδεχομένως, προτάσεις ενόψει της επανεξέτασης του σχεδίου, όπως προβλέπεται στο άρθρο 1 παράγραφος 4.
2. Μετά την ολοκλήρωση του σχεδίου και το αργότερο μέχρι τις 31 Ιουλίου 1994, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τα συνολικά αποτελέσματα των δραστηριοτήτων που πραγματοποιήθηκαν στα πλαίσια της παρούσας απόφασης και σχετικά με τη χρησιμοποίηση των χρηματοδοτικών μέσων που προορίζονται για τις δράσεις αυτές.
Άρθρο 4
1. Σε περίπτωση αναφοράς στη διαδικασία του παρόντος άρθρου η Μόνιμη Επιτροπή Γεωργικής Στατιστικής, εφεξής καλούμενη « επιτροπή» συγκαλείται από τον πρόεδρό της, είτε με δική του πρωτοβουλία είτε με αίτηση του αντιπροσώπου ενός κράτους μέλους.
2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειαστεί, προβαίνει σε ψηφοφορία.
3. Η γνώμη της καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.
4. Η Επιτροπή λαμβάνει ιδιαίτερα υπόψη τη γνώμη της επιτροπής. Ενημερώνει την επιτροπή για τον τρόπο με τον οποίο έλαβε υπόψη τη γνώμη αυτή.
Άρθρο 5
Η παρούσα απόφαση παράγει αποτελέσματα την 1η Ιανουαρίου 1989.
Βρυξέλλες, 26 Σεπτεμβρίου 1988.

Labels: 12